b'\n_START_ARTICLE_\nNicolas Sarkozy\n_START_SECTION_\nIzvor dru\xc5\xbeine\n_START_PARAGRAPH_\nNicolas Sarkozy se je kot drugi otrok rodil v dru\xc5\xbeini Andr\xc3\xa9e Mallah in Paula Sark\xc3\xb6zyja de Nagy-Bocsa. _NEWLINE_O\xc4\x8de, P\xc3\xa1l S\xc3\xa1rk\xc3\xb6zy, se je rodil v Budimpe\xc5\xa1ti 5. maja 1928 v dru\xc5\xbeini ni\xc5\xbejega mad\xc5\xbearskega plemstva. Plemi\xc5\xa1ki naslov mu je 10. septembra 1628 podelil cesar Ferdinand II. Habsbur\xc5\xa1ki, \xc4\x8de\xc5\xa1ki in ogrski kralj. Dru\xc5\xbeina je imela v lasti zemlji\xc5\xa1\xc4\x8da in majhen grad v vasi Alatty\xc3\xa1n (blizu Szolnoka), 92 km vzhodno od Budimpe\xc5\xa1te. Potem ko ob prihodu rde\xc4\x8de armade razlastijo dru\xc5\xbeino, ta zapusti domovino. Po nekaj zapletih v Avstriji in Nem\xc4\x8diji, P\xc3\xa1l S\xc3\xa1rk\xc3\xb6zy sre\xc4\x8da nabiralca francoske tujske legije v Baden-Badnu. Za pet let prostovoljno stopi v vojsko in za\xc4\x8dne slu\xc5\xbeiti v Sidi-Bel-Abbesu v Al\xc5\xbeiriji. Proglasijo ga za nesposobnega za odhod v Indokino, potem pa ga leta 1948 v Marseillu demobilizirajo. Takrat pofrancozi svoje ime v Paul Sark\xc3\xb6zy de Nagy-Bocsa in za\xc4\x8dne delati na podro\xc4\x8dju ogla\xc5\xa1evanja. Leta 1949 sre\xc4\x8da Andr\xc3\xa9e Mallah, \xc5\xa1tudentko prava, ki postane njegova \xc5\xbeena._NEWLINE_Andr\xc3\xa9e je h\xc4\x8di B\xc3\xa9n\xc3\xa9dicta Mallaha, kirurga iz 17. pari\xc5\xa1kega okro\xc5\xbeja, potomca sefardskih Judov, ki so bili izgnani iz \xc5\xa0panije in so se v 17. stoletju naselili v Solunu. Njena mati je bila Ad\xc3\xa8le Bouvier, katoli\xc5\xa1ka bolni\xc4\x8darka, rojena v Lyonu leta 1891 v savojski dru\xc5\xbeini, ki je bila postala francoska leta 1860._NEWLINE_Nicolas Sarkozy se rodi 28. januarja 1955 v 17. pari\xc5\xa1kem okro\xc5\xbeju. Ima dva brata: Guillauma, rojenega leta 1951, bodo\xc4\x8dega vodjo tekstilnega podjetja (med 2000 in 2006 podpredsednik MEDEF-a, sindikata francoskih vodilnih podjetnikov) in Fran\xc3\xa7oisa, rojenega leta 1957, ki postane pediater in kasneje raziskovalec na podro\xc4\x8dju biologije. Ko leta 1959 Paul Sarkozy zapusti dru\xc5\xbeino in se lo\xc4\x8di od \xc5\xbeene, ta spet za\xc4\x8dne \xc5\xa1tudirati, da bi lahko poskrbela za otroke, in postane odvetnica v Nanterru. Paul Sarkozy se poro\xc4\x8di \xc5\xa1e trikrat. Iz drugega zakona ima dva druga otroka: Caroline in Pierra-Oliviera, danes bankirja v New Yorku.'